CELEX: C2008/161/10
Language: fi
Date: 2008-06-25 00:00:00
Title: Ilmoitus avoimesta toimesta — Euroopan yhteisöjen tuomioistuimen kirjaston sekä tutkimus- ja dokumentaatio-osaston pääjohtajan toimi (palkkaluokat AD15–AD16)

25.6.2008   
            
            
               FI
            
            
               Euroopan unionin virallinen lehti
            
            
               C 161/16
            
         Ilmoitus avoimesta toimesta — Euroopan yhteisöjen tuomioistuimen kirjaston sekä tutkimus- ja dokumentaatio-osaston pääjohtajan toimi (palkkaluokat AD15–AD16)
   (2008/C 161/10)
   Luxemburgissa sijaitsevan Euroopan yhteisöjen tuomioistuimen pääosastolla ”Kirjasto, tutkimus ja dokumentaatio” avautuu lähiaikoina pääjohtajan toimi (palkkaluokat AD15–AD16). Toimi täytetään Euroopan yhteisöjen virkamiehiin sovellettavien henkilöstösääntöjen 29 artiklan 2 momentin mukaisesti.
   TYÖTEHTÄVIEN LUONNE
   Toimeen valittavan henkilön tehtävänä on johtaa, koordinoida ja hallinnoida pääosastoa ”Kirjasto, tutkimus ja dokumentaatio” tuomioistuimen kirjaajan välittömässä alaisuudessa.
   Tähän pääosastoon, jonka palveluksessa on lähes 100 työntekijää, kuuluu oman johtajansa alaisuudessa merkittävä oikeudellinen kirjasto sekä tutkijoiden ja dokumentaatiotehtävistä vastaavien henkilöiden ryhmä. Tällä hetkellä tämä ryhmä jakautuu neljään yksikköön, joista yksi vastaa oikeusinformatiikasta. Se avustaa yhteisöjen tuomioistuinta, ensimmäisen oikeusasteen tuomioistuinta ja virkamiestuomioistuinta niiden tuomioistuintoiminnassa muun muassa laatimalla selvityksiä ja muistioita oikeusvertailun, kansainvälisen oikeuden ja yhteisön oikeuden alalla. Se edistää yhteisön oikeuden oikeuskäytännöstä tiedottamista dokumentoimalla yhteisöjen tuomioistuinten ratkaisuja ja laatimalla niistä oikeudellisia analyyseja. Nämä neljä tutkimus- ja dokumentaatioyksikköä yhdistetään lähiaikoina pääjohtajan alaisuuteen kuuluvaksi yhdeksi osastoksi.
   VAADITTAVAT EDELLYTYKSET
   Hakijoiden on täytettävä seuraavat edellytykset:
   
               —
            
            
               ylempi korkeakoulututkinto oikeustieteen alalta ja yhteisön oikeuden perusteellinen tuntemus,
            
         
               —
            
            
               kyky johtaa ja koordinoida merkittävän hallinnollisen yksikön toimintaa,
            
         
               —
            
            
               pääosaston toimialaan kuuluvien asioiden perusteellinen tuntemus ja niihin liittyvä ammatillinen kokemus; erityisesti painotetaan ammatillista kokemusta oikeudellisen tutkimus- ja dokumentaatioelimen johdossa ja hallinnossa,
            
         
               —
            
            
               yhden Euroopan yhteisöjen virallisen kielen perusteellinen taito ja jonkin toisen virallisen kielen tyydyttävä taito; tehtävien hoitamisen luonteen vuoksi hyvä ranskan kielen taito on välttämätön.
            
         HAKEMUSTEN JÄTTÄMINEN
   Tointa koskevat hakemukset tulee toimittaa yhteisöjen tuomioistuimeen ainoastaan sähköpostitse osoitteeseen: DG-BRD-CURIA@curia.europa.eu, ja niiden on oltava perillä viimeistään 31. elokuuta 2008 kello 13.00. Hakemuksiin on liitettävä yksityiskohtainen ansioluettelo ja muut tarpeelliset asiakirjat.
   Luxemburgissa 17. kesäkuuta 2008.